CELEX: 32019D0813
Language: el
Date: 2019-05-17 00:00:00
Title: Απόφαση (ΕΕ) 2019/813 του Συμβουλίου, της 17ης Μαΐου 2019, για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την παράταση της σύμβασης εμπορίας σιτηρών, 1995

21.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 133/19
               
            
         ΑΠΟΦΑΣΗ (ΕΕ) 2019/813 ΤΟΥ ΣΥΜΒΟΥΛΙΟΥ
         της 17ης Μαΐου 2019
         για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την παράταση της σύμβασης εμπορίας σιτηρών, 1995
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση εμπορίας σιτηρών, 1995 («σύμβαση») συνήφθη από την Ένωση με την απόφαση 96/88/ΕΚ του Συμβουλίου (1) και τέθηκε σε ισχύ την 1η Ιουλίου 1995. Η σύμβαση είχε συναφθεί για περίοδο τριών ετών.
                  
               
                     (2)
                  
                  
                     Σύμφωνα με το άρθρο 33 της σύμβασης, το Διεθνές Συμβούλιο Σιτηρών δύναται να παρατείνει τη σύμβαση για διαδοχικές περιόδους οι οποίες δεν υπερβαίνουν τα δύο έτη κάθε φορά. Από τη σύναψή της, η σύμβαση έχει παραταθεί τακτικά για επιπλέον περιόδους δύο ετών. Η σύμβαση παρατάθηκε τελευταία φορά με απόφαση του Διεθνούς Συμβουλίου Σιτηρών στις 5 Ιουνίου 2017 (2) και παραμένει σε ισχύ μέχρι τις 30 Ιουνίου 2019.
                  
               
                     (3)
                  
                  
                     Κατά την 49η σύνοδό του, που θα πραγματοποιηθεί στις 10 Ιουνίου 2019, το Διεθνές Συμβούλιο Σιτηρών πρόκειται να αποφασίσει σχετικά με την παράταση της σύμβασης για επιπλέον περίοδο έως δύο ετών από την 1η Ιουλίου 2019.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στην 49η σύνοδο του Διεθνούς Συμβουλίου Σιτηρών, καθώς η επέκταση της σύμβασης είναι προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην 49η σύνοδο του Διεθνούς Συμβουλίου Σιτηρών είναι να ψηφίσει υπέρ της παράτασης της σύμβασης εμπορίας σιτηρών, 1995, για επιπλέον περίοδο έως δύο ετών από την 1η Ιουλίου 2019.
         
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της
         
         
            Βρυξέλλες, 17 Μαΐου 2019.
            
               
                  Για το Συμβούλιο
               
               
                  Ο Πρόεδρος
               
               E.O. TEODOROVICI
            
         
         
            (1)  Απόφαση 96/88/ΕΚ του Συμβουλίου, της 19ης Δεκεμβρίου 1995, σχετικά με την έγκριση από την Ευρωπαϊκή Κοινότητα της συμβάσεως εμπορίας σιτηρών και της συμβάσεως για την επισιτιστική βοήθεια που συνιστούν τη διεθνή συμφωνία για τα σιτηρά του 1995 (ΕΕ L 21 της 27.1.1996, σ. 47).
         
            (2)  Πληροφορίες σχετικά με την επέκταση της σύμβασης εμπορίας σιτηρών του 1995 (ΕΕ L 12 της 17.1.2018, σ. 1).